Hoekom is Blitsbokke so onbestendig?Foto: @Paris7s/Twitter Bestendigheid is een van die sleutelwoorde wat die Blitsbokke se afrigter, Neil Powell, die volgende paar maande by sy spelers moet inprent. Nadat die Blitsbokke vroeg Sondagmiddag in Parys ŉ skittervertoning teen Samoa in die kwarteindronde gelewer het om met 40-7 te seëvier, het hulle die kluts in die halfeindstryd teen Nieu-Seeland kwytgeraak en is hulle met 7-33 verslaan. Dieselfde patroon het hom al hoeveel keer in die verlede afgespeel. Dink maar net terug aan verlede Sondag se toernooi in Londen toe die Blitsbokke op die eerste dag die beste van al die spanne vertoon het, maar nie daarop kon voortbou nie en deur die onbesonge Australiërs in die kwarteindronde getroef is. Bygesê, die Blitsbokke sal nie die skeidsregter van die nederlaag teen die Kiwi’s op hul Kerskaartjielysie voeg nie, want sy fluitjie het deurentyd geskril. Baie van die beslissings was geregverdig, maar een of twee daarvan was te kras. Aan die ander kant, die skeidsregter het geen invloed op swak verdediging gehad nie, nog minder het een van sy skoppe met ŉ afskop direk oor die kantlyn getrek en het hy nie bal aangeslaan of nie weggerol nie. Jy maak jou eie bed op en slaap dan daarin! Ondanks die teleurstelling het die Blitsbokke vierde op die algehele puntelys geëindig om outomaties vir die Olimpiese Spele in Tokio te kwalifiseer. Daar is sprake dat van die oudspelers, soos Seabelo Senatla, aanstaande jaar weer sewes wil speel en hulle sal die span versterk. Jongelinge soos JC Pretorius, Muller du Plessis, Impi Visser, Selvyn Davids en Stedman Gans sal met die regte afrigting en ondersteuning van die gesoute Werner Kok, Justin Geduld, Branco du Preez en Cecil Afrika nog verder verbeter. Maar, as Powell nie die woordjie “bestendigheid” saam met die onbytpap bedien wat Werner Kok so graag adverteer nie, kan hul drome in as opgaan. *Fidji is as vanjaar se kampioen gekroon nadat die Fidjiane die VSA met 33-14 in die tweede halfeindstryd verslaan het. Dit het altesame 442 wedstryde geneem om vanjaar se kampioen te bepaal en Fidji het dit beslis weer ŉ vierde titel te beklink, ongeag daarvan wat in die eindstryd teen Nieu-Seeland gebeur het.